Idrætscross med sveddrybbende strabadser og udfordringer, pulsen op med topmoderne gymnastikredskaber, og løbetræning særligt beregnet for børn. Det er blot nogle af elementerne i en aktiv uge for 260 børn i en række skoler i Brønderslev Kommune. Børnene får hver dag fra mandag til torsdag i uge 41 besøg af et af DGI's fire koncepter: Fest, fart og fodbold, Idrætscross, Getrunning og Gymnastikkaravanen. Forinden har lærerne været på inspirationskursus i DGI. Tilbuddet fra DGI kommer i forbindelse med Sundhedsstyrelsens kampagne Getmoving, som kører i uge 41 og har fokus på at få flere unge til at bevæge sig. I år er kampagnen især møntet på børn mellem 11 og 13 år. En aldersgruppe der ellers ofte melder sig ud af idræt og herefter indleder et alt for stillesiddende liv. - Det vigtigste for børn er at opleve glæde og personlig succes, når de bevæger sig og deltager i fysisk aktivitet. Det er noget af det mest motiverende, siger Søren Konnerup, formand for DGI Nordjylland.

Opsummering:
I næste uge er 260 skolebørn i Brønderslev Kommune klar til at få sved på panden sammen med DGI.